Džemperis
Džemperis (no angļu: jumper — ‘lēcējs’) ir adīts vai trikotāžas izstrādājuma apģērba gabals ķermeņa augšdaļai bez pogām un apkakles, kas uzvelkams pāri galvai. Principā džemperis ir tas pats svīteris, tikai bez augstās apkakles, un valodā šie apģērba gabali tiek bieži jaukti. Dažādās valodās un valstīs ir atšķirīgas džempera jēdziena definīcijas, tā, reizēm par džemperi sauc vīriešiem domātu svīteri, britu un austrāliešu angļu valodā tas parasti ir svīteris, bet amerikāņu angļu valodā — kleita bez apkakles un piedurknēm. Arī latviski džempera terminu lieto dažādi un par tiem reizēm sauc arī paveidus ar pogām vai rāvējslēdzēju, vai variantus ar apkakli un pat kapuci.